KIRJALLINEN KYSYMYS E-2754/99 esittäjä(t): Christopher Heaton-Harris (PPE-DE) komissiolle. Tukitoimenpiteet nuorten huumeriippuvuuden ehkäisemiseksi.



Virallinen lehti nro 303 E , 24/10/2000 s. 0104 - 0105



KIRJALLINEN KYSYMYS E-2754/99 esittäjä(t): Christopher Heaton-Harris (PPE-DE) komissiolle (18. tammikuuta 2000) Aihe: Tukitoimenpiteet nuorten huumeriippuvuuden ehkäisemiseksi Itäisen Northamptonshiren maaseutu on suhteellisen vauras itäisen Keski-Englannin alue, mutta nuorten huumeidenkäyttö on alueella merkittävä ongelma. Britannian hallitus on päättänyt olla sisällyttämättä kyseistä piirikuntaa rakennerahastoista tukea saaviin alueisiin. Toisaalta rahoitus, jota on saatavissa EU:n toimintaohjelmasta huumeriippuvuuden torjumiseksi, on nähtävästi tarkoitettu laajamittaisiin ammattimaisiin projekteihin EU-tasolla. Mitä käytännön tukea, joko taloudellisessa muodossa tai muutoin, voi komissio täten tarjota paikallisille asukkaille, jotka taistelevat tätä vakavaa ja yhä kasvavaa ongelmaa vastaan? António Vitorinon komission puolesta antama vastaus (15. helmikuuta 2000) Komissio toteaa, että paikallisyhteisöt muodostavat tärkeän voimavaran huumeiden vastaisessa taistelussa. Saadakseen käytännön tukea toiminnalleen itäisen Northamptonshiren maaseudun asukkaiden olisi ehkä parasta ottaa yhteyttä johonkin kansalliseen järjestöön, kuten ADFAMiin (National Helpline for Families and Friends of Drug Users). Järjestö voi kertoa kokemuksistaan ja antaa tietoja vastaavanlaisista hankkeista muualla Euroopassa. ADFAM on osa Euroopan huumepuhelinverkostoa, jota rahoitetaan huumausaineiden väärinkäytön ehkäisemistä koskevasta yhteisön toimintaohjelmasta. Tämä ohjelma on ollut tärkein yhteisön rahoituksen lähde huumeiden väärinkäytön ehkäisemisessä vuosina 19962000. Ohjelmasta on myönnetty rahoitusta monen eurooppalaisen verkoston perustamiseen ja käytännön toimintaan sekä Euroopan laajuisiin ennaltaehkäiseviin projekteihin. Monet verkostot antavat paikallista toimintaa varten hyödyllisiä neuvoja ja tukea. Ne jakavat myös kokemusperäistä tietoa parhaista toimintamenetelmistä huumeiden vastaisessa toiminnassa. Komissio tutkii parhaillaan mahdollisuutta pidentää huumausaineiden väärinkäytön ehkäisemistä koskevaa yhteisön toimintaohjelmaa kahdella vuodella. Tietoja arvioiduista huumausaineiden kysynnän vähentämistä koskevista hankkeista saa myös internetistä Euroopan huumausaineiden ja niiden väärinkäytön seurantakeskuksen sivuilta (http://www.emcdda.org/). Tämä on arvokas lähde hankittaessa tietoja muualla yhteisössä toteutetuista hankkeista saaduista kokemuksista. Innovatiivisia hankkeita, joihin paikallinen yhteisö osallistuu aktiivisesti, rahoitetaan myös yhteisön työllisyysaloitteesta (esim. Integra ja Youthstart). Työllisyysaloitteen tavoitteena on auttaa erityisistä ongelmista kärsiviä ihmisiä löytämään tai säilyttämään heille soveltuva työpaikka. Vaikka työllisyysaloite ei keskitykään huumeongelmaan, rahoitetuilla hankkeilla on usein merkittävä ehkäisevä vaikutus. Useimmat työllisyysaloitteen hankkeet päättyvät vuoden 2000 aikana. Ehkäisevää ja innovatiivista lähestymistapaa toteutetaan kuitenkin yhteisön uudessa EQUAL-aloitteessa vuosina 20002006. Hankkeesta saa tietoja työllisyysaloitteen internet-sivuilta www.europs.be.